钦定古今图书集成/明伦汇编/官常典/第206卷 > 姜公辅
## 钦定古今图书集成/明伦汇编/官常典/第206卷 > 姜公辅

按《唐书》本传：“公辅，爱州日南人。第进士，补校书郎。以
制策异等，授右拾遗，为翰林学士。岁满当迁，上书以
母老，赖禄而养，求兼京兆户曹参军事。公辅有高材，
每进见，敷奏详亮，德宗器之。朱滔助田悦也，以蜜裹
书间道邀泚太原，马燧获之，泚不知也，召还京师。公
辅谏曰：‘陛下若不能坦怀待泚，不如诛之养虎，无自
诒害’。”不从。俄而泾师乱，帝自苑门出，公辅叩马谏曰：
“泚尝帅泾原，得士心。向以滔叛，夺之兵，居常怫郁不
自聊。请驰骑捕取以从，无为群凶得之。”帝仓卒不及
听。既行，欲驻凤翔倚张镒。公辅曰：“镒虽信臣，然文吏
也，所领皆朱泚部曲，渔阳突骑。泚若立，泾军且有变，
非万全策也。”帝亦记桑道茂言，遂之奉天。不数日，凤
翔果乱，杀镒。帝在奉天，有言泚反者，请为守备。卢杞
曰：“泚忠正笃实，奈何言其叛，伤大臣心，请百口保之。”
帝知群臣多劝泚奉迎乘舆者，乃诏诸道兵距城一
舍止，公辅曰：“王者不严羽卫，无以重威灵。今军旅单
寡，而士马处外，为陛下危之。”帝曰：“善。”悉内诸军，泚兵
果至，如所言。乃擢公辅谏议大夫、同中书门下平章
事。帝徙梁唐安公主，道薨。主性仁孝，许下嫁韦宥，以
播迁未克也。帝悼之甚，诏厚其葬。公辅谏曰：“即平贼，
主必归葬。今行道宜从俭，以济军兴。”帝怒，谓翰林学
士陆贽曰：“唐安之葬，不欲事茔垄，令累甓为浮图，费
甚寡约，不容宰相关预，苟欲指朕过尔。”贽曰：“公辅官
谏议职，宰相献替，固其分本立辅臣，朝夕纳诲，微而
弼之，乃其所也。”帝曰：“不然。朕以公辅才不足以相，而
又自求解，朕既许之，内知且罢，故卖直售名尔。”遂下。
迁太子左庶子，以母丧解，复为右庶子，久不迁。陆贽
为相，公辅数求官，贽密谓曰：“窦丞相尝言，为公拟官
屡矣，上辄不悦。”公辅惧，请为道士，未报。他日又言之。
帝问故，公辅隐贽言，以参语对。帝怒，黜公辅泉州别
驾，遣使赍诏让参。顺宗立，拜吉州刺史，未就官，卒。宪
宗时，赠礼部尚书。